Nýr Nansen prófessor við Háskólann á Akureyri Dr. Gunnar Rekvig hefur verið ráðinn í stöðu Nansen prófessors sem er gestaprófessorsstaða í heimskautafræðum við Háskólann á Akureyri . Staðan er kennd við Fridtjof Nansen , hinn kunna norska heimskautafræðing og húmanista , og er veitt framúrskarandi vísindamanni sem starfar að málefnum er tengjast lagalegum , hagrænum , félagslegum og náttúrufarslegum aðstæðum á norðurslóðum . Ráðið er í stöðuna til eins árs í senn , samkvæmt samkomulagi um samstarf á sviði heimskautafræða og rannsókna á milli Íslands og Noregs . Gunnar Rekvig lauk MA-prófi í friðar - og átakafræðum frá Háskólanum í Tromsö ( Norges Arktiske Universitet i Tromsø , UiT ) . Doktorsprófi í alþjóðafræðum lauk hann frá TUFS-háskóla ( Tokyo University of Foreign Studies ) í Tokyo árið 2017 . Gunnar Rekvig starfar nú við Háskólann í Tromsö sem dósent í alþjóðastjórnmálum , með áherslu á norðurslóðir og Rússland . Frekari upplýsingar um Gunnar Rekvig má finna hér . Gunnar Rekvig flytur fyrirlestur fimmtudaginn 28. nóvember kl. 12 í tilefni af ráðningu í starf Nansen prófessors í heimskautafræðum .